b'\n_START_ARTICLE_\nJosip Abram (odvetnik)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini lesnega trgovca Franca Abrama. Po kon\xc4\x8dani gimnaziji v rojstnem kraju je na Dunaju diplomiral iz prava (1886-1890) in 17. januarja 1895 doktoriral v Gradcu. Po diplomi je bil v letih 1892\xe2\x88\x921896 praktikant na tr\xc5\xbea\xc5\xa1kem sodi\xc5\xa1\xc4\x8du. Po opravljenem odvetni\xc5\xa1kem izpitu (30. junija 1896) s katerim je pridobil pravico zastopati stranke v slovenskem, nem\xc5\xa1kem in italijanskem jeziku je nastopil slu\xc5\xbebo v odvetni\xc5\xa1ki pisarni Otokarja Ryb\xc3\xa1\xc5\x99a, s katerim sta kasneje postala dru\xc5\xbeabnika. Decembra 1918, ko se je Ryb\xc3\xa1\xc5\x99 izselil v Jugoslavijo je sam prevzel odvetni\xc5\xa1ko pisarno in jo vodil do smrti. Kot odvetnik je bil strokovnjak za dedno pravo. Leta 1945 je bil izvoljen za predsednika dru\xc5\xa1tva Pravnik, 21. decembra 1947 pa je postal \xc4\x8dastni predsednik na ustanovnem ob\xc4\x8dnem zboru Slovenske demokratske zveze v Trstu._NEWLINE_Na podro\xc4\x8dju narodnega dela pa se je predvsem posvetil tr\xc5\xbea\xc5\xa1kemu slovenskemu \xc5\xa1olstvu, ki ga je vzdr\xc5\xbeevala Dru\xc5\xbeba svetega Cirila in Metoda. Leta 1896 je postal odbornik mo\xc5\xa1ke podru\xc5\xbenice Dru\xc5\xbebe svetega Cirila in Metoda v Trstu (ustanovljena 27. februarja 1886), \xc5\xa1tiri leta kasneje pa njen predsednik. Pod njegovim vodstvom so leta 1907 zgradili \xc5\xa1olo sv. Cirila in Metoda pri Sv. Jakobu v Trstu (kasneje je v teh prostorih delovalo Zalo\xc5\xbeni\xc5\xa1tvo tr\xc5\xbea\xc5\xa1kega tiska), za katero je sam pla\xc4\x8deval delavce, da se gradnja ni ustavila. \xc5\xa0olo pri Sv. Jakobu je fa\xc5\xa1isti\xc4\x8dna oblast kot zadnjo slovensko javno \xc5\xa1olo leta 1930 ukinila, s tem pa je tudi aktivno delo tr\xc5\xbea\xc5\xa1ke Dru\xc5\xbebe svetega Cirila in Metoda. Drugo podro\xc4\x8dje njegove dejavnosti pa je bila Tr\xc5\xbea\xc5\xa1ka posojilnica in hranilnica. Tudi tu je bil dolga leta odbornik, nato podpredsednik nadzornega sveta, od leta 1930 do ukinitve 1940 pa predsednik.'